**Damir Mikuličić** (Zagreb, 16. ožujka 1942.) je hrvatski pisac znanstvene fantastike, prevoditelj, urednik i vlasnik nakladničke kuće "Izvori".

Diplomirao je Elektrotehnički fakultet i apsolvirao eksperimentalnu fiziku na Prirodoslovno-matematičkom fakultetu u Zagrebu.

Mikuličićev znanstvenofantastični opus rijedak je primjer izrazite tvrde znanstvene fantastike (hard SF) u hrvatskoj književnosti. Njegove najbolje stranice (npr. novele "O", "Novo sjeme", i dr.) nastale su na tragu scijentizma Arthura C. Clarkea (čiji je roman *2001. svemirska odiseja* preveo na hrvatski), u uspješnu spoju rigidne prirodoznanstvene (fizikalne) deskripcije i literarne obrade. Njegov pripovjedački stil uzoran je primjer postupka očuđenja u znanstvenoj fantastici.

Mikuličić je znanstvenofantastične novele i kratke priče objavljivao od ranih 1970-ih u Vjesnikovim izdanjima, pod pseudonimima Mike Dames i Dame McUllage. Svoje najbolje priče i kratki roman *Morska zvijezda*, nastao iz Mikuličićeva predloška za (parodijski) znanstvenofantastični film *Gosti iz galaksije* Dušana Vukotića (1981), okupio je u zbirci *O* (Beograd 1982), koja je tiskana i na esperantu (Zagreb 1988).

Godine 1976. predložio je osnivanje časopisa *Sirius* i dao mu ime, bio u prvim godištima jedan od njegovih recenzenata, zatim je bio stalni recenzent beogradske znanstvenofantastične biblioteke Polaris Zorana Živkovića, a od 1991. vlasnik je izdavačke kuće Izvori, jedne od vodećih nakladnika znanstvene fantastike u Hrvatskoj, gdje uređuje znanstvenofantastične nizove ZF biblioteka i Biblioteka Sirius. Od 1968. do 1990. radio je kao novinar i urednik u Vjesniku, a za mnoštvo časopisa, radio i televiziju pratio je događanja s područja znanosti i tehnike. Član je uredništva časopisa *Čovjek i svemir* Zvjezdarnice Zagreb, dobio Republičku nagradu Fran Tućan za popularizaciju znanosti (1986), objavio popularnoznanstvene knjige *Svjedočanstva o budućnosti* (1988) i *Nuklearne elektrane* (1988). U Izvorima uređuje i popularnoznanstveni niz Biblioteka Luč, za koji je preveo djela S. Hawkinga, C. Sagana, A. Einsteina, P. Daviesa, S. Weinberga i drugih. Godine 1999. dobio je Nagradu SFERA za životno djelo.

Prijevodi na strane jezike
--------------------------

* "Novo sjeme" (1977) - švedski, talijanski (*Galassia*, 225), japanski (*Kiso Tengai*, 56), češki i njemački jezik
* "Odluka Velikog Koordinatora" - u češkoj antologiji jugoslavenske fantastike *Duhová křídla* (1985)
* njemački - antologije *SF International 2* (1981), *SF International 3* (1982) i *Schöne nackte Welt* (1987)

Važniji prijevodi
-----------------

* Joachim Herrmann, *Astronomija* (1977)
* Carl Sagan, *Kozmos* (1983)
* Albert Einstein, *Moj pogled na svijet* (1991), *Moja teorija* (1992)
* Arthur C. Clarke, *2001: odiseja u svemiru* (1993, 1995, 2000), *Božji čekić* (2002)
* Stephen Hawking, *Kratka povijest vremena* (1996), *Budućnost svemira i drugi eseji* (1997), *Svemir u orahovoj ljusci* (2002), *Ilustrirana kratka povijest vremena* (2004)
* David Filkin, *Svemir Stephena Hawkinga: objašnjeni kozmos* (1997)
* Steven Weinerg, *U potrazi za konačnom teorijom* (1997)
* Otto Muck, *Atlantida: potonuli kontinent* (1998)
* Amir Aczel, *Božja jednadžba* (2001), *Fermatov posljednji teorem* (2001)
* Paul Davis, *Posljednje tri minute* (2000), *Peto čudo: potraga za podrijetlom života* (2001)
* Roger Penrose, *Carev novi um: razmišljanja o računalima, razumu i zakonima fizike* (2004)
* Arthur C. Clarke i Stephen Baxter, *Vremenska odiseja* (*Oko vremena*, 2004; *Oluja sa Sunca*, 2005)